Papersnake/gushiwen huggingface dataset:
偈颂一百三十六首
释惟一（宋代）

斗粟可舂，尺布可缝。
情深义重，山包海容。
载笑载言，喜而欲舞。
岂无他人，不如我父。
思佳客
周之琦（清代）

尘壁凭谁护绛纱。西风凉处见秋花。知音渺渺怜人世，薄命依依念岁华。

吟蕙草，怨郀瓜。吴淞飞絮又天涯。一春梦雨伤心事，休问江南燕子家。
湖山
陆游（宋代）

汀月生眉黛，溪梅试额妆。
幽闺元不出，莫道嫁彭郎。
杂曲歌辞。春莺啭
张祜（唐代）

兴庆池南柳未开，太真先把一枝梅。

内人已唱春莺啭，花下傞傞软舞来。
相和歌辞 王子乔
宋之问（唐代）

王子乔，爱神仙，七月七日上宾天。白虎摇瑟凤吹笙，乘骑云气天日精。

天日精，长不归，遗庙今在而人非。空望山头草，草露湿君衣。
寄许八
张说（唐代）

万类春皆乐，徂颜独不怡。年来人更老，花发意先衰。

乳鹊穿坛人，巢蜂触网丝。平生美容色，宿昔影中疑。

远道何由梦，同心在者谁。西风欲谁语，悯默遂无词。
建炎丞相成国吕忠穆公退老堂诗 其二
韩肖胄（宋代）

煌煌衮绣伫归周，卜筑宁容便退休。济上风烟移仿佛，浙东山水占深幽。

清樽□□□□□，□□□□□□□。□□□□□□□，知公志在复神州。
杜君章家赋海棠二首
韩维（宋代）

濯锦江头千万枝，当年未解惜芳菲。
今朝得向君家见，不怕春寒雨湿衣。
虎北口
王珪（宋代）

来无方马去无轮，天险分明限一津。
愿得玉龙横十万，榆关重识故封人。
西江月·一枕香消睡恼
沈端节（宋代）

一枕香消睡恼，十年漂泊江湖。
空余清梦绕康庐。记得林间风空。

锦绣谷中旧客，襟怀未肯全疏。
从今不要别人扶。醉拥紫云归去。
和钱梅溪先生春游韵
安念祖（清代）

前途几处杏花红，小艇轻移杨柳风。入胜悠然寻钓渚，漫携斗柳学苏公。

芳林佳日寄遐心，闲掩焦桐径入深。不羡期牙千古遇，缘何山水发清音。

闲过村坞独徘徊，胸次偏因霁色开。一片白云轻出岫，无心不辨去还来。

迟日悠游意欲仙，偶携竹杖步花前。寻春紫陌非迷路，却看君能道我仙。

绿林掩映屋欹斜，几度游人问柳家。何必桃源风景好，春郊无处不飞花。

春生浅草送轻寒，陌上花开牧笛残。野径偶然逢雨露，独邀青眼许相看。

当轩黛色碧天齐，绿树遥凌云脚低。饱看已知幽兴熟，青峰江上早留题。

深山寒玉听琮琤，省识中泠春水生。一勺原泉无断续，响疑清磬杂松声。
和学士秋怀一十五首
李弥逊（宋代）

秋净霜空露晓姿，水光山气总供诗。
笔端幻出沧洲趣，赖有骚人慰所思。
秋日饮月岩新构别王侍禦
王守仁（明代）

湖山久系念，块处限形迹。遥望一水间，十年靡由即。

军旅起衰废，驱驰岂遑息。前旌道回冈，取捷上畸侧。

新构郁层椒，石门转深寂。是时霜始降，风凄群卉拆。

壑静响江声，窗虚函海色。夕阴下西岑，凉月穿东壁。

观风此馀情，抚景见高臆。匪从群公饯，何因得良觌？

南徼方如毁，救焚敢辞亟。来归幸有期，终遂幽寻癖。
咏鹤 其三
张嵲（宋代）

当年君子成猿鹤，物化谁能不怆神。奋翼一归霄汉后，安知不作艾封人。
水龙吟（题盱江伟观）
严仁（宋代）

城头杰观峥嵘，重阑下瞰苍龙脊。镂珉盘础，雕檀竦楶，玲珑金碧。华子冈头，麻源谷口，神仙窟宅。道至今清夜，月明风冷，常隐隐、闻笙笛。

翠壁烟霞缥缈，更寒泉、飞空千尺。数峰江上，孤舟天际，夕阳红湿。抖擞征尘，浩然长啸，跨青鸾翼。向凤岗西望，遥酾斗酒，酹文章伯。
忧患感叹二首 其一
杨万里（宋代）

醉里还多感，醒来却更愁。醉醒都不是，愁感几时休。
伤唐衢二首
白居易（唐代）

自我心存道，外物少能逼。常排伤心事，不为长叹息。

忽闻唐衢死，不觉动颜色。悲端从东来，触我心恻恻。

伊昔未相知，偶游滑台侧。同宿李翱家，一言如旧识。

酒酣出送我，风雪黄河北。日西并马头，语别至昏黑。

君归向东郑，我来游上国。交心不交面，从此重相忆。

怜君儒家子，不得诗书力。五十著青衫，试官无禄食。

遗文仅千首，六义无差忒。散在京洛间，何人为收拾。

忆昨元和初，忝备谏官位。是时兵革后，生民正憔悴。

但伤民病痛，不识时忌讳。遂作秦中吟，一吟悲一事。

贵人皆怪怒，闲人亦非訾。天高未及闻，荆棘生满地。

惟有唐衢见，知我平生志。一读兴叹嗟，再吟垂涕泗。

因和三十韵，手题远缄寄。致吾陈杜间，赏爱非常意。

此人无复见，此诗犹可贵。今日开箧看，蠹鱼损文字。

不知何处葬，欲问先歔欷。终去哭坟前，还君一掬泪。
曹主簿泾自卜寿藏追范石湖韵谨依虚谷使君例各一再和 其四
汪炎昶（宋代）

何遽卜茔兼树楸，寿如黄绮阅炎刘。九州骨岂皆黄壤，百岁人谁尽白头。

贵贱一时膏野草，贤愚后代指荒丘。因公重慨浮生事，落叶寒云渺渺秋。
偈颂一百三十三首 其一二二
释居简（宋代）

海云空，海天阔。书不来，信不达。既是解道本来无一物，因甚不得它衣钵。
偈颂二十五首 其七
释如净（宋代）

冤有头，债有主。一剑当锋，豁开门户。拽队成群恁么来，放火杀人相合聚。

老胡顶𩕳跨龙虎。
挽顺庆使君宝章李十三丈二首 其二
程公许（宋代）

金相玉质素心降，每见令人折幔幢。亦有荐扬当使传，若为淹泊只侯邦。

款门心讶三医谒，藏壑舟惊半夜扛。搔首薰风丹旐举，些歌凄断不成腔。
送尘异但子掩关
释函是（明代）

扶摇万里岂徒劳，鲲化还教惜羽毛。海运莫随风力转，龙门休畏浪头高。

为资世论饶宗说，欲起寒泉拟桔槔。好把青铜照两鬓，谁当牢落老蓬蒿。
同人属余写春草图题诗于后殿以拙句
钱善扬（清代）

磬室居贫已习常，窗前怜得一丛芳。暖花幽院观生意，翠雨疏丛挹细香。

花忆黄陵湖庙冷，燕过朱雀野桥荒。年光撩乱春痕里，愁杀含毫写夕阳。
风流子•代闻元亮悼亡，用秦少游韵 其一
沈谦（清代）

风流今已尽，冰弦断、难觅凤麟洲。枉宝袜偷看，频移带眼，金钱暗掷，浪卜刀头。

见伊处、书中心切切，帐底梦悠悠。夕泣朝啼，泪多流被，南来北往，愁重沉舟。

萧条朱门里，不堪回首处，华屋西州。怕见尘生遗挂，粉剩空楼。

倘指上玉环，他生再见，腰中绣裹，今世真休。若是伊心未泯，鬼也须愁。
题武夷五首
白玉蟾（宋代）

山耸千层青翡翠，溪流万顷碧琉璃。
游人来此醉归去，几个亲曾到武夷。
春日江津游望
杜审言（唐代）

旅客摇边思，春江弄晚晴。烟销垂柳弱，雾卷落花轻。

飞棹乘空下，回流向日平。鸟啼移几处，蝶舞乱相迎。

忽叹人皆浊，堤防水至清。谷王常不让，深可戒中盈。
句
虚中（唐代）

喜鱼在深处，幽鸟立多时。（《马侍中池亭》，《纪事》）

菖蒲花不艳，鸲鹆性多灵。（《古今诗话》）

盘中是祥瑞，天下恰炎蒸。（卖冰者，以下《吟窗杂录》）

待暖还须去，门前有路岐。（《夜坐》）

春雨无高下，花枝有短长。（《春诗》）

老负峨眉月，闲看云水心。（《赠齐己》，《五代史补》）
谢留守王宣徽寄花
文彦博（宋代）

远惠奇花自洛城，吟观醉赏动乡情。开编读到安仁传，方信河阳浪得名。
四兄方池内新构水亭 其二
区大相（明代）

步入小桥去，方欣与俗暌。亭高云作幔，池满水如圭。

鸟狎频移树，花浓不辨蹊。宁知远尘事，不是学幽栖。
送越倅胡郎中入京
华镇（宋代）

雄镇扬州域，前闻越绝灵。天文直牛女，地势压沧溟。

霸业虽陈直，王图乃旧经。遗风终朴素，弥世慎仪刑。

纡绶皆英彀，乘轩尽德馨。迄今无僭滥，自古底安宁。

硕德居华旦，清资应列星。司城新进秩，别乘旧扬軨。

妙誉高藩翰，嘉名蔼阙廷。自堪剖符竹，犹此驾箳篂。

裨替无遗恨，平反得所听。威仪严肃穆，文雅焕青荧。

裁决真穿缟，经纶甚建瓴。属城尝乏守，茂绩可书屏。

完士终何感，丹心独愿铭。沦埋脱吴阪，知赏谬柯亭。

述业知晞骥，多闻愧识鼮。成风非匠石，合舞谢庖丁。

滥拟窥场藿，叨曾食野苹。禹门俄暴鬣，陶梦辄摧翎。

捧檄终堪喜，弹冠讵可停。未能餐沆瀣，安敢卧清泠。

山薮容樗栎，川河纳渭泾。不教长在涧，还许预充庭。

破竹期迎刃，提刀更发硎。有缘重奋迅，何虑复伶俜。

稳步封崤底，长驱过井陉。旋瞻丹阙凤，密觏宝阶蓂。

先哲犹嘲白，微才乃拾青。既沾新籍桂，无负故囊萤。

寒谷逢阳律，幽姿得震霆。心诚期秉石，踪直免如萍。

矩范兹亲觌，徽音此窃聆。执鞭欣有自，整驾恨难扃。

杯水遮雕辔，壶浆拥彩舲。鸣钲发兰沚，叠鼓起蘋汀。

庞骥虽云展，黄陂未易形。虔刀方电发，孔榻任尘冥。

伫见宵人伏，行观病者醒。驰心逐旌旆，引领瞩郊坰。
净明
戴复古（宋代）

林峦相掩映，岩谷独玲珑。
下置维摩室，上通龙伯宫。
灵珠四时雨，秋水一帘风。
甚欲观新月，山高脚力穷。
鱼篮相赞
释广闻（宋代）

风吹两鬓萧萧起，全身已是拖泥水。何人领取钩头意，明明不在鱼篮里。
水调歌头 辛酉三月廿七日，移居文殊寺巷
周之琦（清代）

往事过驹隙，末路寄蜗庐。不知箪食瓢饮，陋巷较何如。

小植红桃绿柳，闲缚茅篱竹栅，幽梦蝶蘧蘧。朱绂者谁子，门外已过车。

邺侯井，徐稚榻，子云居。翩然舍去聊可，著论拟潜夫。

昔日天花弹指，今日缁尘满眼。香界久榛芜，我有数椽庇，犹足傲文殊。
宫词
杨皇后（宋代）

薰风宫殿日长时，静运天机一局棋。
国手人人饶处看，须知圣算出新奇。
稻江纪别
王汉秋（清代）

小楼烟雨晚江潮，带得离愁上画桡。折柳泥君留爪迹，重来好认旧枝条。
落花 其一
梁小玉（明代）

朱颜倏忽泣枯鱼，点点辞条著翠裾。幼女不知花有恨，闲凭绣砌笑轩渠。
送陈南麓同年之奉天府丞任
高其倬（清代）

甲午夏月次鹑火，陈君东去丞陪京。月题之轮约青幰，翩翩白马悬朱缨。

风吹苍髯拂肩领，长身突兀双颧赪。后车轮囷载坟卷，前驱合沓罗旗旌。

路人如堵看祖帐，客前陈辞酒再行。山海之东富奇诡，水产陆孕纷千形。

熊肪三寸削玉白，鲟鳇一丈如龙狞。活掎挺鹿掣生尾，痴掩雏雉披柔翎。

巨蛤腴腹莹见子，芽蕨拳饱肥税萌。八梢偏口略粗俗，黄羊水獭犹膻腥。

君到正遇八九月，应饕北食忘南烹。郭外日红看放猎，月轮压地排千兵。

鹳弓可手称鸾箭，驯驹口熟知人情。马上射生下草檄，吏卒唶嚄官寮惊。

书生如此良不恶，行矣最乐余何营。我时避坐亦为寿，敢有所献君吾听。

蒲河铁岭我故土，身虽不到心能明。皇家大业首辽沈，有汉关陕唐汾并。

膏原坱圠二千里，崇墉岌嶪一十城。薇局中开应箕尾，王气直上联魁衡。

已闻方召降乔岳，宜有董贾钟菁英。后生无师孰埏铸，适喜硕彦司胶黉，愿稀射猎课文史，数亲短椠疏长荣。

别裁讹体定涂轨，披汰瓦砾搜璜珩。中和乐职正宜作，子渊之后君再生。

大海泱泱浸日出，长山矗矗撑天青。纵探极目厉其气，推排河岳鞭风霆。

发为声诗被弦管，常武是弟绵是兄。便就童子觅何武，或有骨骼堪公卿。

采风九牧贡轩陛，升歌一阕通神灵。咸池云门见光景，金泥玉简基云亭。

君不见元和韩碑睨典诰，刘诗柳雅窥齐盟。生平羞与曹桧伍，归其视我当继声。
茯苓
李彭（宋代）

忆昨舍边松雪明，于今偃盖入青冥。何时容我携长镵，翻动龙蛇取茯苓。
满江红·律转黄钟
范飞（明代）

律转黄钟，尧蓂尚、零星一叶。人尽道、当年此日，诞生豪杰。我是君家门下士，三年屡献阳春雪。更此行、骑鹤上扬州，恩稠叠。君有子，文章伯。君有女，夸才色。更风流酝藉，东床佳客。婿祝长生儿祝寿，玉杯举罢金杯接。愿年年、长醉腊前梅，梅梢月。
山居杂诗九十首
曹勋（宋代）

山间气候晚，初冬菊英回。
定俟开炉集，始送泛菊杯。
渐列众色异，不殊东篱栽。
冷雨与寒烟，深惜易尘埃。
禅人写师真请赞 其六
释慧远（宋代）

大地一浑身，虚空绝四邻。不识柏树子，唤作麻三斤。

好时十分潇洒，恶时一味藞苴。等闲牵犁上佛殿，乘兴钵盂里走马。

平地撒屎撒尿，知佗是真是假。禅人描邈将来，大虫头上火把。
发清源开先载酒道傍一醉而别 其一
区大相（明代）

遑遑问归路，与子暂盘桓。岁月分襟易，风尘把袂难。

离觞促日短，旅服过春寒。意气今何在，惟将宝剑看。
治圃杂书二十首
方回（元代）

真山焉用假，山假意还真。
巨石起奇士，幽兰延故人。
云生如望岳，地僻不争春。
图画传京洛，应多欲问津。
九日同吴县曾明府游灵岩望太湖
邓云霄（明代）

登台人共鹿麋群，锦石黄花对夕曛。屐底湖山吴混越，江南风物水连云。

壮游未遂扁舟去，往事徒伤落叶纷。杼柚雕残非昔日，村砧寥廓不堪闻。
仰赠特进阳休之诗
卢思道（南北朝）

幽求遂古，逖听前闻。鸿荒眇邈，篆策絪缊。体国经野，为鸟为云。

果行毓德，或武或文。

于铄君子，含章挺秀。龙翰凤翼，玉荣松茂。逸韵孤峙，奇峰回构。

慕舜匪高，希颜可陋。

艺殚文府，学究书林。尽则穷丽，索隐钩深。灵珠耀手，明镜悬心。

声偃华裔，道冠衣簪。

豹变其文，鸿渐于陆。入作卿士，出为岳牧。千社万钟，玄冕丹毂。

神之听之，介以景福。

汉称广德，晋美剧阳。君亦高蹈，二此鸿芳。知足知止，令问令望。

功遂身退，休有烈光。

闻风伯夷，懦夫自立。祖道疏傅，行人霣泣。公之戾止，僚友胥集。

瞻彼高山，每怀靡及。

余实肤陋，少不及门。挟策问道，拜帚承恩。以兹高义，被于后昆。

式歌且舞，敢赠长言。
西园
王十朋（宋代）

西园风物冠东州，飞盖纷纷烂熳游。惟有红莲幕中客，倚栏才得片时留。
于两大人冢旁作予生圹书示儿辈 其五
屈大均（明代）

无山堪筮宅，祔葬未违亲。幸有全归日，嗟非不朽人。

云开千嶂暖，水漾一溪春。筑室先居此，三年待返真。
与张鍊师共饭而双鹤来舞
董纪（明代）

道人邀我饭胡麻，分得安期枣似瓜。何处召来双白鹤，直从天上玉皇家。
寿台州黄守
王之望（宋代）

千载初平庆未穷，本支今复见仙翁。
当年郜鼎争尤力，此日于门报已隆。
政尚宽和承祖烈，量涵清浊称家风。
赐金增秩知非晚，行看丝纶下禁中。
和段相公登武担寺西台
温会（唐代）

桑台烟树中，台榭造云空。眺听逢秋兴，篇辞变国风。

坐愁高鸟起，笑指远人同。始愧才情薄，跻攀继韵穷。
卢进斋湖上韵
顾逢（宋代）

潦倒江湖上，光阴梦里过。
黄金消酒债，白发苦诗魔。
风细松琴慢，天晴柳絮多。
断桥斜阳里，一路听笙歌。
水西示刘尉
蒋之奇（宋代）

役役尘埃倦客情，偶逢佳节得闲行。凭君为把如椽笔，便向苍崖记姓名。
四时山丹
林迥（宋代）

叶剪青油药渥丹，春风随众出栏干。碧桃黄菊凋残后，谁伴长松到岁寒。
同沈右率诸公赋鼓吹曲名二首 其二 临高台
谢朓（南北朝）

千里常思归，登台临绮翼。才见孤鸟还，未辨连山极。

四面动清风，朝夜起寒色。谁知倦游者，嗟此故乡忆。
门有车马客行赠张户部
陆粲（明代）

门有车马客，垂组怀银黄。自言邺中守，揽衣升我堂。

问客今安邺，云暂返东方。家本自海滨，乐土风泱泱。

窈窱丹崖深，葱茜昆崙苍。灵圣此栖宅，龙鸾蔚腾锵。

中有不死药，服饵凋三光。闻言向客叹，抚心增慨慷。

人生若蕣华，何以待朝霜。苦心雕虫蓺，萤爝同微茫。

神仙差足慕，冲举多奇方。三山亦跬步，谁谓鲸涛长。

愿乘扶摇翰，与子俱翱翔。
龙山咏 其一 可盘岩
安希范（明代）

兹岩名可盘，其下有高士。曳杖时一登，坐看孤云起。
送南中尉
吏部选人（唐代）

羡君初拜职，嗟我独无名。且是正员尉，全胜兼试卿。
太常引·情知万事转头空
姬翼（元代）

情知万事转头空。颖脱出樊笼。饮啄且从容。更不问、三山五峰。一丸丹药，一枝藜杖，来往任西东。随处云朋。尽出没、重玄道中。
颂古三十一首
释如本（宋代）

日面月面，灵光洞现。
大地山河，南州北县。
虽是老婆心切，那知疑杀监院。
又和早雪韵
王炎（宋代）

梦觉流苏寒栗冽，晓起方知末酿雪。
松公变色失苍髯，竹士垂头摧直节。
倚楼四望无红尘，疑是身居银汉津。
千林一色皆玉树，不许梅花先得春。
山行遇雨宿半山庵
项霁（清代）

阴森夏木荣，山行足幽事。欣闻谡谡声，崩涛入松吹。

崖含林渐迷，日没云欲坠。婀娜随天风，疏雨白万穗。

入寺沿钟声，挥麈度云气。坐看刹幡动，心安了无累。

翻嫌诗兴涛，龛镫照无寐。
游金山寺作
曾巩（宋代）

候潮动鸣舻，出浦纵方舟。
举箔见兹山，岿然峙中流。
朱堂出烟见，缥缈若瀛洲。
十年入梦想，一日恣寻游。
屐屦上层阁，披襟当九秋。
地势已潇洒，风飙更飕飕。
远挹蜀浪来，旁临沧海浮。
壶觞对京口，笑语落扬州。
久闻神龙伏，况睹鸷鸟投。
行缘石径尽，却倚岩房幽。
颇谐云林思，顿豁尘土忧。
昏钟满江路，归榜尚夷犹。
八月二十五日过南豅
韩淲（宋代）

凉雨忽不止，秋阴无奈何。
山根泻新涨，小立玩流波。
会逢其适尔，紫芝有奇歌。
惜此未深密，时见人游过。
杂咏下 桃李蹊
洪适（宋代）

粲烂九张机，交加五杂组。蜂蝶胜于人，东来又西去。
舟经彭泽谒靖节祠
郭祥正（宋代）

彭泽江边邑，萧疏靖节祠。烟昏鹿皮画，草暗菊花篱。

咏德今千载，言归彼一时。男儿要出处，此道几人知。
顷刘子先学士守姑苏尝寄洞庭春酒得为西湖十
毛滂（宋代）

刘郎曾寄洞庭春，小暖西湖十日贫。
老去餔糟照无拣，高风空愧汨罗人。
晚兴
张镃（宋代）

江汉旧名侯，飘萧发未秋。
时荣那似此，天地入诗游。
登善精舍葺治苟完七小诗以写予怀 其二
张雨（元代）

涧中采石重铺径，坡上移花小筑墩。深结云岚为保障，剩培松竹当儿孙。
寄游良臣五绝 其五
欧阳澈（宋代）

文会何时聚德星，紫芝眉宇照人清。锦鞯并控寻春马，持酒冯花为解酲。
三峡桥
刘攽（宋代）

三峡桥西路不通，水深石怪自蟠龙。一闻马足皆惊起，倏忽云遮五老峰。
连句诗
谢晦（南北朝）

功遂侔昔人，保退无智力。既涉太行险，斯路信难陟。
洗少汾读书台
王渐逵（明代）

孤台风月想高情，静入青霞适性灵。惟有山泉知此意，至今犹作读书声。
秋夕
邵谒（唐代）

万里凭梦归，骨肉皆在眼。觉来益惆怅，不信长安远。

人人但为农，我独常逢旱。恶命如漏卮，滴滴添不满。

天末雁来时，一叫一肠断。
再和杨公济梅花十绝
苏轼（宋代）

春入西湖到处花，裙腰芳草抱山斜。
盈盈解佩临烟浦，脉脉当垆傍酒家。
祗答太傅邓国张相公
宋祁（宋代）

鸭陂清浪撼城隅，此地班春忝细书。
琪树老来抛禁省，玉绳低处认皇居。
君轩恋结萧萧马，客素愁凭六六鱼。
相阁裁章怜旧物，为曾簪笔从雕舆。
明叔今日不过书斋
赵蕃（宋代）

竹屋深深昼亦阴，病多无复短长吟。
三年肯往见君意，一日不来关我心。
蝉噪未知秋日晚，雀投如识故枝深。
残书乱帙慷能整，倚赖残樽尚可斟。
代吴兴妓春初寄薛军事
杜牧（唐代）

雾冷侵红粉，春阴扑翠钿。
自悲临晓镜，谁与惜流年。
柳暗霏微雨，花愁黯淡天。
金钗有几只，抽当酒家钱。
吊老掾史赵元隆
刘三吾（明代）

疾风劲草昔人言，临难知君有讲论。
江相自投信州沼，敬翔肯入大梁门。
夕阳冷落前山路，夜月凄凉故里魂。
后死文台再知己，何由蕉荔荐芳尊。
董邦则求茶轩诗次韵
朱松（宋代）

一轩新筑敞柴荆，北苑尘飞客思清。更买樵青娱晚景，便应卢老是前生。

千门北阙梦不到，一卷玉杯心自明。冷看田侯堂上客，醉中谈笑起相烹。
次韵余干试院即事呈诸公
商倚（宋代）

风生帘幕撼层波，况值清秋一半过。堂上簪裾方鹭集，案间图史已星罗。

东篱采菊朝尝酒，北里吹竽夜听歌。早晚奏名闻黼坐，望中无奈白云何。
梅花绝句十首 其八
陆游（宋代）

士穷见节义，木槁自芬芳。坐回万物春，赖此一点香。
新池
白居易（唐代）

数日自穿凿，引泉来近陂。寻渠通咽处，绕岸待清时。

深好求鱼养，闲堪与鹤期。幽声听难尽，入夜睡常迟。
南京遇山楼
刘祁（元代）

倚天突兀耸高楼，楼上人家白玉钩。落日笙歌迷汴水，春风灯火似扬州。

仙人已去名空在，豪客同来醉未休。独倚朱阑望明月，鸾旌依约认重游。
旅思
欧阳修（宋代）

调苦歌非乐，岐多泪始零。
羞弹长铗剑，终恋五侯鲭。
陌草薰沙绿，江枫照岸青。
南陔动归思，兰叶向春馨。
客有期予春初同入城者
释函可（明代）

一卧山中人事毕，重新细碎学威仪。休将白眼看林鸟，屡系长衣接涧麋。

才话入城心便小，尝教伴雪礼何知。由来分卫存深意，古佛遗模苦莫辞。
蜀桐
李商隐（唐代）

玉垒高桐拂玉绳，上含非雾下含冰。
枉教紫凤无栖处，斫作秋琴弹坏陵。
夏日
陆游（宋代）

将雏燕子渐离巢，过母龙孙已放梢。
日出并湖初晒纲，雨余乘屋旋添茅。
家贫旧业元知废，身老微官久合抛。
莫恨门前车马绝，岂无农圃与论交。
辛酉十月有感而作
赵景贤（清代）

自亲矢石又经秋，多垒空增四国忧。病骨支离仍乘障，豪情慷慨独登楼。

一腔热血从何洒，万姓生机尚可谋。桑梓安危桑上计，迨天阴雨要绸缪。
斗鹌鹑·木马嘶风
佚名（宋代）

木马嘶风，我之不然。石人点头，哑子会言。碧眼胡僧，没手指天。画一圈。无所传。任意咆哮，如瓶泻泉。枉费工夫，去磨砌砖。安用机关。夺胜争先。戈甲俱宁，太平四边。不参禅。不问仙。一味醍醐，我知自然。不移一步到西天。木人把住，铁牛便牵。火里生莲。玄之又玄。云雾敛，月正圆。石女停机，金针线穿。谢三郎许我钓鱼船。带甲金鳞，红锦更鲜。不出波澜。浮沉自然。自喜欢。便忘筌。这些消息，谁敢乱传。
次韵六四叔村居即事十二绝
刘子翚（宋代）

饭了呼童叠石门，雨余幽事不胜繁。
花残不用深惆怅，梧竹新阴又满园。
春日即事六言
刘克庄（宋代）

藻密难呼金鲫，柳疏未啭黄鹂。
华发无重黑理，烧痕有再青时。
流杯池
赵汝燧（宋代）

分得兰亭胜，今才二十年。飞觞流石罅，曲水出天然。

古意欠修竹，清香足旧莲。嶙峋裂奇怪，两兽卧山边。
送巨德新
王士熙（元代）

渭城秋水泛红莲，《白雪》梁园作赋年。
金马朝回门似水，碧园人去路如天。
扬雄宅古平芜雨，诸葛祠空老树烟。
小队出游春色里，满蹊花朵正娟娟。
奉和严中丞西城晚眺十韵
杜甫（唐代）

汲黯匡君切，廉颇出将频。直词才不世，雄略动如神。

政简移风速，诗清立意新。层城临暇景，绝域望馀春。

旗尾蛟龙会，楼头燕雀驯。地平江动蜀，天阔树浮秦。

帝念深分阃，军须远算缗。花罗封蛱蝶，瑞锦送麒麟。

辞第输高义，观图忆古人。征南多兴绪，事业闇相亲。
题胡逸老致虚庵
黄庭坚（宋代）

藏书万卷可教子，遗金满籯常作灾。
能与贫人共年谷，必有明月生蚌胎。
山随宴坐图画出，水作夜窗风雨来。
观水观山皆得妙，更将何物污灵台。
依韵和孙秀才朱长官见寄二首同韵
梅尧臣（宋代）

昔年同志逢时尽，今日相亲似子稀。
迟仆忽辞云海上，远持双壁扣吾扉。
宫词
宋白（宋代）

幕次春排晓御楼，千官贺雨拜珠旒。
斜阳却幸鸳鸯殿，袍夸宫人尽筑毬。
念奴娇
赵鼎臣（宋代）

旧游何处，记金汤形胜，蓬瀛佳丽。渌水芙蓉，元师与宾僚，风流济济。万柳庭边，雅歌堂上，醉倒春风里。十年一梦，觉来烟水千里。

惆怅送子重游，南楼依旧不，朱阑谁倚。要识当时，惟是有明月，曾陪珠履。量减杯中，雪添头上，甚矣吾衰矣。酒徒相问，为言憔悴如此。
少年游（戏友人与女客对棋）
刘铉（宋代）

石榴花下薄罗衣。睡起却寻棋。未省高低，被伊春笋，拈了白玻璃。

钏脱钗斜浑不省，意重子声迟。对面痴心，只愁必局，肠断欲输时。
舍州岁暮
张弋（宋代）

穷冬日日爱天晴，古寺门开绝送迎。
野鹤忽来桥上立，山僧独向水边行。
过寒梅树白全少，入腊草牙青渐生。
又是舒州一年了，怕看新历动乡情。
襄阳第五
文天祥（宋代）

十年杀气盛，百万攻一城。
贼臣表逆节，胡骑忽纵横。
桐庐道中杂诗 其二
程同文（清代）

江边艇子小于棱，雪洒乌蓬白渐多。水浅更无鱼可网，老渔昼卧抱寒蓑。
答东林道士
韦应物（唐代）

紫阁西边第几峰，茅斋夜雪虎行踪。

遥看黛色知何处，欲出山门寻暮钟。
寒食三首 其三
贝琼（元代）

为客云间久，深怀父老情。江山元壮丽，城郭又清明。

传烛初分火，吹箫竞卖饧。重携一樽酒，花下试因倾。
广教寺
仇远（元代）

三门当驿道，四壁启僧房。
颇有千竿竹，能令六月凉。
撞钟山鹳起，煮茗石罂香。
岸曲盘涡急，人言古濑阳。
颂十玄谈·尘异
释印肃（宋代）

谁言卞璧无人鉴，但办肯心终不赚，
燎却眉毛尚不知，询岐欲往西天际。
张君以六十九作诗自道其康宁余时年五十九感而自咏
刘攽（宋代）

新年五十九，处事觉陈旧。敲石火难停，下坡日如走。

诗书本拙画，孔老徒善诱。谁为万乘器，谬享千金帚。

尔来专城居，迟暮亦何有。此邦白发人，夫子称祭酒。

贫居玩一瓢，健饮轻五斗。愧君十年长，顾已甚蒲柳。

方将外形骸，馀事勿挂口。
替人愁
贺铸（宋代）

风紧云轻欲变秋。雨初收。江城水路漫悠悠。带汀洲。

正是客心孤迥处，转归舟。谁家红袖倚津楼。替人愁。
偈颂一百四十一首
释师范（宋代）

春日迟迟，春风浩浩。
灵利衲僧，点即不到。
唯有东村王大翁，放牛吃我溪边草。
和张正民通守
孙觌（宋代）

零落衣冠污尘土，戴盆望天那得睹。青黄不著爨下焚，糟粕空得纸上语。

判花视草迹已陈，十年闭口不论文。君诗蔼蔼春云似，来吊湘江九死魂。
挽李郎中
吴泳（宋代）

河洛辍微响，朱张传古心。
世随人影落，君响路头寻。
蔓草侵山径，柔荑死树林。
良朋更能几，百感集孤斟。
莺啼序·重过金陵
汪元量（宋代）

金陵故都最好，有朱楼迢递。嗟倦客又此凭高，槛外已少佳致。倦落尽梨花，飞尽杨花，春也成憔悴。问青山、三国英雄，六朝奇伟？

麦甸葵丘，荒台败垒，鹿豕衔枯荠。正潮打孤城，寂寞斜阳影里。听楼头、哀笳怨角，未把酒、愁心先醉。渐夜深、月满秦淮，烟笼寒水。

凄凄惨惨，冷冷清清，灯火渡头市。慨商女、不知兴废，隔江犹唱庭花，余音亹亹。伤心千古，泪痕如洗。乌衣巷口青芜路，认依稀、王谢旧邻里。临春结绮，可怜红粉成灰，萧索白杨风起。

因思畴昔，铁索千寻，谩沉江底。挥羽扇，障西尘，便好角巾私第。清谈到底成何事？回首新亭，风景今如此。楚囚对泣何时已，叹人间今古真儿戏。东风岁岁还来，吹入钟山，几重苍翠。
夜甚寒晓后大风因忆家学士出猎未归赋以志怀
范承烈（清代）

永夜衾如铁，风寒天又明。银镫收冷焰，戍角带边声。

猎马驰何地，荒烟绕暮城。几时围校罢，一望野云平。
过宝云寺访密师
赵汝燧（宋代）

寺才三二里，曳杖且徐行。晴塔松梢见，风钟岭半鸣。

樵夫分道过，僧子就房迎。竹有千竿立，尘无一点生。
张宣公
岳珂（宋代）

紫岩之传，原委一忠。溯而伊濂，根本一中。事君致身，其用则同。

自我淑人，派于五峰。力久积真，至公而充。淳熙之间，天下为公。

守道彬彬，洙泗之风。公于是时，不下禹功。据德游艺，言立志通。

故其遗书，笔意俱工。我得而藏，敢忘所宗。渊渊其心，皓皓其容。

学冠穹壤，名侪岱嵩。万世仰之，曰人中龙。
寄慎朝奉
徐积（宋代）

一别三千里，俱为六十翁。日中多俗事，枕上忆清风。

闻子生双凤，看书快两瞳。以囊仍贮果，寄我厥苞红。
节爱堂
尤袤（宋代）

谁怜穷山民，糠籺不自赡。
纷纷死沟壑，往往困征敛。
夫惟节与爱，是谓仁且俭。
揭兹圣人言，聊用自针砭。
送窦叔向
皇甫冉（唐代）

楚客怨逢秋，闲吟兴非一。弃官守贫病，作赋推文律。

樵径未经霜，茅檐初负日。今看泛月去，偶见乘潮出。

卜地会为邻，还依仲长室。
朝回阅乐寄绝句
权德舆（唐代）

子城风煖百花初，楼上龟兹引导车。曲罢卿卿理驺驭，细君相望意何如。
题沈纯甫绿萝庄 其三
佘翔（明代）

岭海当年谪戍身，归来旧业白云贫。一区寂寞玄堪草，载酒时来问字人。
题瓶社诗录后 其一
张元默（清代）

鹁鸽峰高接翠微，楼台无地逐臣归。骑箕幸在升平世，柏社迁移事更非。
踏云行 葡萄
马钰（金朝）

根蒂蟠虬，龙须围绕。枝枝叶叶青青好。三光照曜结云棚，就中几穗非常宝。初似琉璃，终成码瑙。攒攒簇簇圆圆小。数珠相似恐人偷，马风
超真观 其二
钟仕杰（明代）

宦游几载赋归田，仙观重临破晓烟。黄鹤楼空馀铁笛，青牛人远剩瑶编。

山含水色星坛外，风送天花法座前。对景欲询修养术，世间何处觅真诠。
西湖十咏 其十 南屏晚钟
李孙宸（明代）

清歌妙舞未从容，画舫香车日日逢。独有南屏山上寺，僧閒时打夕阳钟。
居庸叠翠
林环（明代）

积翠岧峣北斗傍，云开千叠锦屏张。连峰上接中天近，绝巘遥临朔漠长。

雪后烟岚分秀色，春来草木带恩光。太平四海无烽警，不数秦关百二强。
忆昔行送李成之徵君
程公许（宋代）

忆昔与君同射策，同舟同馆心胶漆。万言入奏甘弃置，赖有湖胶好看客。

归装濡滞及黄池，半菽寒菹作除夕。慨慷相与期古人，聊复名场借梯级。

君家三秀立分鼎，太阿觉君锋更颖。吏行凫鹜鬨尘坌，寒露玉壶夐光炯。

五羊仙伯两眼明月秋，荐书万里彻冕旒。四贤同时一网收，朔风扶柂长江流。

迟顽我自费推激，隐忧百罹霜鬓出。未能勇决便幽栖，宁免随阳睨残粒。

送君矫翮玉霄去，为我一破胸怏悒。向来四海李兵部，正色立朝古遗直。

九原凛凛有生气，馀愤须与君湔涤。世故翻覆况多端，沉思使我心胆寒。

谁生厉阶今为梗，涓涓不窒惊涛澜。不知聚几州铁铸此错，百尺竿头一步底处著。

天位天职特用轩轾人，明眼勘破定何物。波流何可金石转，鲍肆讵能兰麝夺。

君不见考功望郎谏疏沥忠赤，垂绅满朝皆太息。

信有宗工妙绳尺，梁园我亦尘下客。法当冗散逃百谪，满意诸贤拱霄极。

谠言正论囊封溢，国势不难一枰活。正途未易荆榛辟，有谋勿惮时造膝。

救溺拯焚奚可失，海南波宽老龙蛰。朝朝满涧玩泉石，当为诸贤失衰疾。

我亦三叫喜动色，早愿采薇休戍役。
偈颂七十二首
释祖钦（宋代）

一种平怀，泯然自尽。
明闇情忘，事理平等。
游静海寺
刘师邵（明代）

祇园通辇道，绛刹耸崔嵬。日月瞻天近，烟霞接地回。

黄金铺净瞻，白玉甃层台。池涌青莲现，窗临碧树开。

塔凌霄汉起，钟唤海潮回。天女将花至，龙王献宝来。

佛灯澄霁月，僧呗隐春雷。香积分厨供，醍醐荐茗杯。

波光摇演漾，林影共徘徊。听法谁能难，题诗强自裁。

雄期过雁宕，胜已压天台。寄谢同游侣，何年此重陪。
将进酒效鲍明远十首 其四
欧必元（明代）

君不见西园桃李花，辞条一日委泥沙。又不见秋来江上月，几度团圆几度缺。

今我安能长少年，韶华倏忽如流泉。人生忧多欢乐少，丈夫七尺亦徒然。

读书纵能破万卷，囊中不及百馀钱。但得诗成酒满盏，存亡贵贱付皇天。
九日游灵谷
石宝（明代）

地迥意森爽，秋水潆复流。万柏夹修径，古松枝相樛。

寺门窈且深，台殿若云浮。布席列笙歌，同心日遨游。

有时狎麋鹿，忽尔侣群鸥。心旷境殊豁，山深吾可留。

不识簪缨贵，岂复茅茨羞。山谷宜有灵，宾友此倡酬。

坐阅寒桂影，出门无所求。
句
高似孙（宋代）

相次西风吹蟹老，眼前且作鱠残图。
芳草曲
陆游（宋代）

蜀山深处逢孤驿，缺甃颓垣芳草碧。
家在江南妻子病，离乡半岁无消息。
长安城门西去路，细霭斜阳芳草暮。
尊前一曲渭城歌，马蹄万里交河戍。
人生误计觅封侯，芳草愁人春复秋。
只愿东行至沧海，路穷草断始无愁。
闺怨
郑思肖（宋代）

画眉夫婿客游梁，独理瑶琴山水长。莫上翠楼凭几望，陌头无数碧垂杨。
皇太妃阁五首
苏轼（宋代）

良辰乐事古难同，绣茧朱丝奉两宫。
仁孝自应禳百沴，艾人桃印本无功。
题画四首 其二 次顾袁州韵
江源（明代）

平泉金谷何曾到，蹶项亡秦了不知。闭户读书忘岁月，游山观瀑且相期。
岁寒堂三题其三·松风阁
范仲淹（宋代）

此阁宜登临，上有松风吟。
非弦亦非匏，自起箫韶音。
明月万里时，何必开绿琴。
凤皇下云霓，锵锵鸣中林。
淳如葛天歌，太古传于今。
洁如庖义易，洗入平生心。
安得嘉宾来，当之共披襟。
陶景若在仙，千载一相寻。
释宗显重修宝梵院
陈祖仁（宋代）

身浮沤□草头露，实见卓立中流柱。
世纲走逃如脱兔，菩提流流无他路。
迷人捐躯大火聚，自灼自焚甘自苦。
诸佛菩萨慈悯故，教以一舍无复取。
显公超然知落处，功德销磨赀万数。
一箪一钵朝昏度，佛事日富贫非虑。
如是降心如是住，哎哕自蓄与虫蠹。
风清松竹相尔汝，谁其嗣之需一悟。
题汤松年画卷 其二
仇远（元代）

紫蜡团心栗玉松，荼蘼香色似同宗。因思弄蕊攀条处，花刺勾人晓露浓。
集句 其十九
闻人祥正（宋代）

春风先发苑中梅，愿春君王万寿杯。舞罢霓裳归苑去，箫声犹绕凤皇台。
都作院
杨冠卿（宋代）

天子除戎戒不虞，修车备器会东都。
羽林忆昨厌弓矢，剡木弦东儿戏尔。
我公号令何精明，武库森严耀五丘。
威震天骄奠京邑，繇汉以来真鲜及。
句 其一
刘摰（宋代）

杳杳三韩国，煌煌二使星。海神无横暴，天子有威灵。
寄送张雅州二首 其二
李流谦（宋代）

二年学舍冷如冰，岌嶪龙门许屡登。可但不遭官长骂，只应独愧小人乘。

身留紫塞天一角，目断朱轮山几层。为问何时到墙仞，清宵远梦故堪凭。
西楼
杨冠卿（宋代）

平头四十悮儒冠，独立西楼忧万端。
两鬓飘萧半华发，羞将勋业镜频看。
古意
颜曹（唐代）

逶迤临云雨，蛾眉戏琼台。对酒自娇笑，君王肯下来。

击鼓雷自自，选妓纷呈才。锡宴池上子，精魄辞不回。

指日穷所乐，岂知殷运开。孤舟一遥放，曾构成尘埃。
初夏山中即景
实乘（清代）

芳春景已移，且试山中乐。孤筇步幽厓，新林荡寂寞。

清和景物佳，掩映朝岚薄。岩栖已岁馀，相对俨如昨。

何从寄雅怀，于此契酬酢。鸟逐岚光散，花随磬声落。

为言素心人，遐赏愿有作。
崇仁县君魏氏挽词 其一
邹浩（宋代）

出自高明盛，归从望族贤。崇仁膺帝命，积善信家传。

翌翌才三世，冥冥忽九泉。空馀可铭事，追继采蘩篇。
感遇二十五首
张耒（宋代）

西京全盛日，宫阙上参天。
建章千万户，白昼下神仙。
金琼丽云日，栱角压山川。
一朝丧乱至，两观入戈鋋。
渐台既已平，长门随飞烟。
物大变亦巨，安荣竟徂迁。
毋怪秦汉君，甘心惑神仙。
湘江秋夕
郑蒨（宋代）

岳麓长云合，湘江暮蔼收。
鸿鸣沙渚夜，叶脱洞庭秋。
霜竹千丛密，风弦一曲愁。
独醒人不见，西岸水悠悠。
被旨许浦阅舟归
袁说友（宋代）

皇家百万兵，一一拱行阙。
朌恩劳军士，有诏涓良月。
鸣鸾肃天仗，君王自亲阅。
旌旗照鼙鼓，铠甲耀冰雪。
金缯辱君赐，再拜嵩呼叠。
天子曰嘻哉，长江殆虚设。
云屯皆壮士，宁有中外别。
乃命臣某某，腆犒均行列。
许之问军旅，利害与优劣。
臣闻畴昔论，舟师利通捷。
出入如风驰，进退如电制。
乡来经始意，规置有余烈。
更张一何误，事亦随废缺。
横舟卧平沙，鍪胄半折裂。
蒙冲才什五，水卒无枭杰。
只今众弊见，嘌不一语决。
往往忧国者，无路伸喙舌。
小臣愧不敏，衔命纡华节。
愿陈一得虑，竹头而木屑。
方略许图上，稽首思罄竭。
君王赦其愚，臣敢毕其说。
孤雁
释文珦（宋代）

万里孤飞羽翼残，一声时复叫云寒。
江湖群侣今难得，随处烟波且自安。
嘉桂岭双瀑
吴荣光（清代）

菪确迸火骄阳昃，秋风吹苍懦无力。危磴巉岩我独来，四围琴筝天改色。

半天忽下双龙翔，西与暴熭争炎凉。老蛟攀鳞蟒接鬣，各向左右相分张。

神仙玄女左右飙，长江大河南北条，欲溯而上凌九霄。

飞霜溅雪不可竟，到我衣褶虚刁调。凄寒几日入山骨，秋气为尔深且窣。

远忆匡庐漱玉亭，老树留人看潭月。
送边使
郑巢（唐代）

关河度几重，边色上离容。灞水方为别，沙场又入冬。

曙雕回大旆，夕雪没前峰。汉使多长策，须令远国从。
题灵溪兰若壁
释行海（宋代）

又逢春色在君家，碧草笼烟带浅沙。
燕子不皈人欲去，小窗寂寞海棠花。
寒食赠游客
张耒（宋代）

阴阴画幕映雕栏，一缕微香宝篆残。寒食园林三月近，落花风雨五更寒。

筝调宝柱弦初稳，酒满金壶饮未乾。明日踏青郊外去，绿杨门巷系雕鞍。
闻鸠鸣有感
曹组（宋代）

鸣鸠一声斑竹林，怀远感时惊寸心。
却忆南园春半夜，荠花如雪草初深。
二郎神（用徐斡臣韵）
汤恢（宋代）

琐窗睡起，间伫立、海棠花影。记翠枳银塘，红牙金缕，杯泛梨花翠。燕子衔来相思字，道玉瘦、不禁春病。应蝶粉半锁，鸦云斜坠，暗尘侵镜。

还省。香碧唾，春衫都凝。悄一似荼コ，玉肌翠帔，消得东风唤醒。青杏单衣，杨花小扇，间却晚春风景。最苦是、蝴蝶盈盈弄晚，一帘风静。
庭下牡丹
李复（宋代）

春晚午景迟，气暄困妍姿。
乘酣意纵放，霞裾半纷披。
晨起露风清，肃肃争自持。
相对默无语，含羞畏人知。
重阳
楼钥（宋代）

佳处逢佳节，宁辞望眼劳。
有楼皆眺远，无日不登高。
野栗炊新秫，寒萸泛濁醪。
黄花何太晚，篱落上萧骚。
和乙盦 其四
李传元（清代）

朱户黏鸡岁事新，引年犹让古稀人。裴公座上夸年少，耆崛山稀剩小身。

悲喜澹忘聊适性，松风不问略相亲。六根解后仍非解，欲请如来更绾巾。
西江月 代毕仲永作，迓汪梅庵御史
陈栎（元代）

御史乘＊刚直，庑车揽辔澄清。先声应播五羊城。一道凛然尊敬。庵外疏花破玉，枝头佳实调羹。催归不入秉钧衡。岂但动公诗兴。
虞美人·一声鶗鴂催春晚
叶梦得（宋代）

一声鶗鴂催春晚。芳草连空远。年年馀恨怨残红。可是无情、容易爱随风。茂林修竹山阴道。千载谁重到。半湖流水夕阳前。犹有一觞一咏、似当年。
别墅杂诗 其一
周音（清代）

多学身何得，躬耕亦未迟。世情劳者善，物态静中知。

草露披晨耨，樵歌聚晚炊。连朝有营葺，眼底富茅茨。
贤者之孝二百四十首·欧阳通
林同（宋代）

夜直藉藁寝，入朝徒跣行。
虽知迫明诏，可惜欠陈情。
将至江州中流见庾楼慨然有感作庾楼行
史尧弼（宋代）

江州江城赤如赭，江吞孤城去如泻，
忽然华楹出城角，庾公之楼高照野。
云空翚飞粲丹雘，树杪鳞差排碧瓦。
行人转盼居人夸，云道风流有存者。
庾公当年志恢拓，神姿从来本夷雅。
偶驱百万撄虎狼，反旆南归惟匹马。
如何倚栏向北顾，坐俯惊湍弄杯斝。
岂知宗国风灯似，膏尽烟空欲煨炧。
朅来抚事一悲慨，泪落清波为谁洒。
细思兴辇总人为，有昊何能擅坯冶。
送人之郑城
李复（宋代）

哀弄发危絃，苦调出促管。
伤别骨欲销，坐失重纩暖。
仙鹄顾徘徊，千里襄江潼。
此去衮衮情，江水流不断。
李季章参政寄近作绝句次韵答之 其四
韩淲（宋代）

得将胶扰一身藏，吴是他乡蜀故乡。从昔衰荣无定在，山林钟鼎两俱长。
击梧桐 酒阑感赋
陈维崧（清代）

被酒阳狂，当歌慨慷，几遍雄心肮脏。芦中人，灶下养。

市南屠狗，城东卖酱。更邀昔日知交，白掷剧饮，掀髯抵掌。

击碎唾壶，拍碎胡琴，旧事流波一往。想像衣香，沈吟手粉，十载后堂情状。

灯灺后，梦回时，曾否玉人无恙。醉后猛然思省，人生何必定多情，且潦倒、短衣射虎，学蓝田李广。
舟发斜桥至虎山喜晴一路看花作
李流芳（明代）

旭日在船窗，睡起喜欲旋。推篷望诸山，山山如曳练。

我来政及时，千林开已遍。花亦爱客来，天应为花眷。

先教雨洗妆，复遣晴开面。幽寻足未试，一览目先眩。

商量花近远，次第游方便。庶作十日留，荅此花缱绻。
重送
皮日休（唐代）

云涛万里最东头，射马台深玉署秋。无限属城为裸国，

几多分署是亶州。取经海底开龙藏，诵咒空中散蜃楼。

不奈此时贫且病，乘桴直欲伴师游。
奉和鄜州刘大夫麦秋出师遮虏有怀中朝亲故
权德舆（唐代）

天子爱全才，故人雄外台。绿油登上将，青绶亚中台。

亭障鸣笳入，风云转旆来。兰坊分杳杳，麦垄望莓莓。

月向雕弓满，莲依宝剑开。行师齐鹤列，锡马尽龙媒。

壮志征染甫，嘉招萃楚材。千寻推直干，百炼去纤埃。

间阔劳相望，欢言幸早陪。每联花下骑，几泛竹间杯。

芳讯双鱼远，流年两鬓催。何时介圭觐，携手咏康哉。
孔耳石歌为钱远亭作
胡光辅（清代）

弁苍矗天接天语，下有老龙唤不起。鬼斧神工石窍鸣，虎引熊经辟只耳。

不知割取属谁手，掷向石林作石友。一孔穿云鹤与飞，双轮币月龟同寿。

当年天水如沸羹，花石纲使东南行。十夫凿河万夫运，小山别筑芙蓉城。

宣和天子聪全塞，谏议挽衣言不得。斯石何缘脱网罗，一拳乃被郎官抬。

癸卯四月日在辛，大书镵刻刀痕深。雨淋日炙七百载，空山鬼泣苔花皴。

下若溪边谁氏庄，枯槐衰柳烟生凉。焦桐爨下等闲弃，后有识者今中郎。

以米易石米颠喜，呼之为丈丈唯唯。三漏惊猜石纽神，嘉名肇锡曲阳史。

茫茫沧海愁难填，顽峰畴结三生缘。仇池要因坡老重，醒酒肯受奇章怜。

君不见，西州太守嗜成癖，百金募之那可夺。玲珑合置小窗前，珠帘隐约喷飞沫。
飞鸿响远音
李体仁（唐代）

漠漠微霜夕，翩翩出渚鸿。清声流迥野，高韵入寥空。

旧质经寒塞，残音响远风。萦雪犹类网，避月尚疑弓。

弱羽虽能振，丹霄竟未通。欲知多怨思，听取暮烟中。
小破
张良臣（宋代）

小破燕支钿早梅，雪云平澹越江迟。
青山岁夜行人少，鸭鸭群飞浅草时。
寄华岩寺默堂上人诗四首 其四
黄仲昭（明代）

问师飞锡游何处，自是闲云任去留。满院幽花空冉冉，一溪流水自悠悠。

半生苦海无缘济，何日空门结社游。回首城南忽相遇，一尊重约醉清秋。
读萧何传有感
张镃（宋代）

汉祖肇炎图，三杰咸辅翼。
功成及酬赏，相国独第一。
发踪指示语，谁曰匪其实。
焉知英主心，方谨操纵术。
勋高疑益深，固异亭长日。
守关忠弗念，置卫防百出。
堂堂明且审，自计亦无失。
护军给饷馈，入秦收图籍。
用智既有余，保身岂难必。
逊封散宏财，非真召平力。
污名起田宅，犹愈受斧锧。
终加恭谨辞，贤哉史臣笔。
雨中花慢 恽南田雨洗桃花图
吴湖帆（清代）

一片流霞，十分春色，芳菲无限娇妍。最怕花风摧妒，飘碎朱钿。

掩映绿杨影畔，依偎红板桥边。料刘郎前度，崔护重来，几许留连。

绽枝灼灼，解语依依，东墙窥宋当年。赢得天台寻梦，玉洞迷仙。

堪念香君溅扇，凭将园客传笺。看秾华经雨，盈姿浥露，多少缠绵。
淮阴道中咏芦花和韵 其一
查有新（清代）

会忆西溪秋雪铺，冷风苇岸怅羁孤。遥看旅雁过仍宿，近讶閒羁堕忽无。

鹢首和云飞作絮，龙眠带月写成图。高歌独立苍茫裹，一片光延万顷湖。
寿佟太夫人三月七旬晋九 其一
殷葆诚（清代）

花满春城酒满卮，高堂庆祝正芳时。年登耄耋邀天眷，身历艰芳仰姥慈。

共说唱随宣令德，侧闻训迪迈严师。称觞深愧无宏量，窃效台莱上寿词。
宛丘二咏
苏辙（宋代）

旱湖堤上柳空多，倚岸轻舟奈汝何。
秋雨连渠添积润，春风吹冻忽生波。
虫鱼便尔来无数，凫雁犹疑未肯过。
持诧钱塘应笑我，坳中浮芥两么麽。
古殿山花丛百围，故园曾见色依依。
凌寒强比松筠秀，叶艳空惊岁月非。
冰雪纷纷真性在，根株老大众园希。
山中草木谁携种，潦倒尘埃不复归。
梅花集句 其九十
李龏（金朝）

水边遥见久停桡，似与诗人破寂寥。两岸严风吹玉树，莫教虚度可怜宵。
萧抑之招饮张家寺
孙文骅（清代）

绕村枫叶锦成堆，夹路寒花石罅开。古涧曲从山脚转，冻云低压马头来。

寻幽旧有宣城癖，授简新增雪苑才。昨未得游待今补，重披古碣扫莓苔。
黄寺丞挽诗
项安世（宋代）

白鹿人先去，西坡事又非。
客情何所向，老泪不禁挥。
日短輀车急，山寒冢未腓。
犹闻辞楚辟，来救越民饥。
当阳胜处
赵夷夫（宋代）

当阳生处好溪山，翠滴温公宝墨斑。
线溜一泓凉意足，须臾肤寸遍人间。
方山四景 其四 方山归鹤
吴俨（明代）

山作围屏对面张，疏林木末挂斜阳。王孙莫射西飞鹤，云外仙人恐姓方。
送太素南游
韩维（宋代）

戕性伤生俗所同，人间今见百年翁。
无稽不学公超雾，有待犹嗤御寇风。
心到灵源千虑息，气随真火百骸通。
临觞不用嗟离阔，达者相忘道术中。
再游云居
袁陟（宋代）

风吹岭头树，似欲招行客。
缘云过绝顶，复见紫霄宅。
平观三百里，下视八千尺。
隼击九秋严，鹏展万城翮。
五老镇相望，西岫天与敌。
可笑碚塿群，亦自矜寸碧。
氛埃卷宇宙，雁鹜下川泽。
既谐慧智心，若蹈圣贤域。
危亭据中峰，回抑竦天壁。
沈沈古帝坐，左右列夔稷。
举头河汉通，直欲攀南极。
合奏天地籁，雨耳清厉厉。
吁嗟万类微，胡为竞朝夕。
安知太清上，我方适所适。
尚思西巘路，去冬蹑双屐。
高兴挹洪崖，大句鼓天力。
到今岩壑间，浩浩起金石。
安得少陵翁，物外讲新格。
重来羁绁在，欲隐世累迫。
多谢受命松，长存岁寒色。
王郎中妓席五咏。舞
顾况（唐代）

汗浥新装画不成，丝催急节舞衣轻。

落花绕树疑无影，回雪从风暗有情。
卜算子·去时不由人
张幼谦（宋代）

去时不由人，归怎由人也。罗带同心结到成，底事教┾舍。心是十分真，情没些儿假。若道归迟打棹篦，甘受三千下。
代上刘郎中
周端臣（宋代）

弹压江湖聋市朝，相逢人尽说风骚。
诗从南岭吟逾老，名得西风荐益高。
半世历官才幕府，午年还国尚郎曹。
儿时曾诵先生句，镜裹如今已二毛。
残春感事十首
方回（元代）

格磔禽穿户，延缘蚁上衣。
雨来山气润，花过树阴肥。
去去春如梦，行行慕独归。
偶无宾友至，自取一杯挥。
满江红 三泉醉饮
元好问（金朝）

桃李漫山，风日暖、朝来开彻。东溪上、落花流水，暮春三月。一片花飞春意减，有花堪折君须折。恨百年、春事短长亭，匆匆别。金缕唱，金蕉拍，休直待，芳华歇。到绿阴青子，只供愁绝。坐上常看尊有酒，镜中莫管头如雪。料醉来、人说次公狂，从渠说。
古离别
黎廷瑞（宋代）

团团素明月，隐隐流前除。
卷帷对孤影，涕泗沾罗襦。
念我玉关人。此心知焉如。
何方得灵药，托身为蟾蜍。
悬光万里天，往寻君所居。
君坐照君席，君行逐君车。
省中晚步读宛陵诗
项安世（宋代）

午梦睡新足，西溪微暑侵。
高堂通爽气，绿树爱繁阴。
甃润冷侵舄，帘虚风入襟。
独携梅老集，终日伴沉吟。
中秋无月寄吴侍郎
释居简（宋代）

鏖残老火豁瑶空，谁遣云生桂殿东。未必清明如五马，故令霶霔洗垂虹。

凉灯荐喜占晨霁，渴稼怀新乐岁丰。遥想半轮秋未老，朣朣襟袖振华风。
题赵松雪桑落洲望庐山图
许恕（明代）

放旷北郭生，好作云水游。忆昔渡彭蠡，一棹夷犹桑落洲。

桑落之洲清且泚，水光摇摇山靡靡。沤前直与银河通，日出风生见金鲤。

东南五老之高峰，坐卧常对乎舟中。屏风九叠烂云锦，金阙照耀青芙蓉。

悬崖瀑布泻寒碧，玉龙倒挂三千尺。群仙鹄立紫霞里，思欲从之漱琼液。

是时卸帆野阴暮，水气空濛杂烟雾。乾坤多事逾十年，今之画图犹故步。

此图作者房山公，后来继之松雪翁。经营惨淡千万状，点缀毫末无遗踪。

房山松雪总萧瑟，远客无家空叹息。拔剑高歌行路难，落日寒云惨无色。
同赋山居七夕
李峤（唐代）

明月青山夜，高天白露秋。
花庭开粉席，云岫敞针楼。
石类支机影，池似泛槎流。
暂惊河女鹊，终狎野人鸥。
鄱阳湖早发
彭孙贻（明代）

大江风雨片帆开，巨浸稽天入望回。五老参差烟树合，二孤明灭白云来。

楼船尚忆沈戈日，高阁谁占作赋才。南望潇湘更无际，孤鸿欲下自徘徊。
临江仙（代内）
晁补之（宋代）

马上匆匆听鹊喜，朦胧月淡黄昏。碧罗双扇拥朝云。粉光先辨昏，朱色怎分唇。

暂别宝奁蛛网遍，春风泪污榴裙。香笺小字寄行云。纤腰非学楚，宽带为思君。
运司园亭十咏 其九 水阁
章楶（宋代）

架木浮水中，略彴通孤岛。扶疏花影反，泼刺跳鱼小。

风月所得多，经营信云巧。隐几寂无人，朱兰萃幽鸟。
送吕光禄
刘敞（宋代）

泛滥诚易挹，俊贤噬肯留。愧君殊邂逅，卒岁能优游。

会心到稽吕，访古穷嬴刘。谁令春风来，翩翩动归舟。

千里在明发，一樽成献酬。江湖望魏阙，离思空悠悠。
李将军歌
吴讷（元代）

太仓积粟皆红腐，群猫昼眠鼠变虎。
前锋不见李将军，何人为发千钧弩。
去年我从昱岭来，匹马驰突三关开。
北平未入卫青幕，郭隗独上燕昭台。
近闻西府罗俊彦，人人自谓能酣战。
谁似当年背水军，赤帜才临赵城变。
英雄报国如等闲，马革裹尸铜柱间。
明朝按剑收中山，谤书慎勿回天颜。
胜果僧舍与叶养源论武侯出处作数韵
孙应时（宋代）

隆中躬耕归，抱膝咏梁父。
谁称此卧龙，名字震东土。
平生惟老庞，忘言各心许。
相从亦何为，誓不入州府。
敲门刘豫州，见我欲安语。
三来信勤恳，定非曹袁侣。
社稷高帝孙，此公更儒苦。
不辞为君起，死生不相负。
呜呼豪杰士，所重在出处。
人言汉丞相，阿衡师尚父。
纶巾拜遗像，英气凛千古。
当时实少年，缠二十四五。
风云有进会，人物难浪与。
诸贤诚慷慨，毋劳自夸诩。
春日随驾北征次清河
金幼孜（明代）

万乘统元戎，鸣銮出九重。暖尘生辇路，晴雪照行宫。

旗影西山外，笳声落照中。书生怀脱略，须敌万夫雄。
寄宿倅陆经子履
王令（宋代）

勋业悠悠未可贪，直须随处酌醺酣。
君知仕路三无愠，我与人情七不堪。
闻借朱衣为别乘，想回青眼忆高谈。
东风尚有西行约，甬水桥边定解骖。
和林治中雪诗五首 其二
郑清之（宋代）

儿嬉犯冻搦文貔，怒眦张唇状崛奇。图得形模规妇笑，绝怜冷落赋翁诗。

幕谈多暇堪娱目，喜色排寒为上眉。颇念袁安正高卧，柮柴煨芋了年时。
余得英州石山副之五绝句送曾鼎臣 其五
曾丰（宋代）

吾宗世住望仙村，华盖峥嵘日在门。忽得祝融尤可重，方知华盖未为尊。
次韵答戴帅初送麴二绝
舒岳祥（宋代）

子云嗜饮苦不给，时有问字人能来。
使我得裂醉乡土，为尔特筑黄金台。
奉和御製五岳观告成
夏竦（宋代）

岳镇明神屡降康，圣心尊奉礼文扬。
徽名祇薦昭殊典，秘宇钦崇报美祥。
曲沼甘泉秋湛湛，浮荣嘉气晓苍苍。
金釭衔壁流繁影，云雀踶甍耀采章。
祇祓王灵涓吉日，密砻文杏架修梁。
都人雾集鸿仪盛，帝御天临絜志彰。
宸唱茂宣昭峻极，春祺纷委顯蕃昌。
升平更属西成日，击壤欢谣遍井疆。
送邓子几之南都刑部主事
钟芳（明代）

公署同君作比邻，爱君寥廓似秋旻。马缘共牧浑忘主，仆为频秋也觉亲。

清吹催人离凤阙，断云牵恨渡龙津。石头春暖圜扉静，独倚晴峦咏白蘋。
双秀亭
罗知古（宋代）

亭下波光亭外山，高低融泄照人寒。
最宜风月虚明夜，不著秋毫眼界宽。
丙子重阳触事有赋绝句七首
程公许（宋代）

寂寞随工药市行，可能金石尽知名。
飞仙未必真违世，长使痴氓学卫生。
出城送客不及步至溪上二首
苏轼（宋代）

送客客已去，寻花花未开。
未能城里去，且复水边来。
父老借问我，使君安在哉。
今年好风雪，会见麦千堆。
春来六十日，笑口几回开。
会作堂堂去，何妨得得来。
倦游行老矣，旧隐赋归哉。
东望峨眉小，卢山翠作堆。
（郡东卢山，绝类峨眉而小。
）
冯子潜将有庐山武夷之游索一绝句为赠
王世贞（明代）

匡庐五老五白龙，武夷九曲九芙蓉。高秋赠尔青鞋去，踏破寒云千万重。
题山中故静禅师
刘得仁（唐代）

寂灭身何在，门人隔此生。影悬尘已厚，塔种柏初成。

溪院秋先雪，山堂古有精。当时挂锡处，树老几枝倾。
借虚翁涌金门城望五诗韵以写幽居之兴 其一
杨公远（宋代）

数竿脩竹半池荷，密掩柴门少客过。笔底画能希李郭，囊中诗欠似阴何。

一心夜月炯长在，两鬓秋霜积未多。花甲明年重数起，幸逢尘世息兵戈。
书陈处士屋壁二首
贯休（唐代）

有叟傲尧日，发白肌肤红。妻子亦读书，种兰清溪东。

白云有奇色，紫桂含天风。即应迎鹤书，肯羡于洞洪。

高步前山前，高歌北山北。数载卖甘橙，山赀近云足。

新诗不将出，往往僧乞得。唯云李太白，亦是偷桃贼。

吟狂鬼神走，酒酽天地黑。青刍生阶除，撷之束成束。
秋日寻城东诸山颇历深险得诗八首 其五
顾璘（明代）

盘空石路草纤纤，白鹤仙人尚有岩。松偃即披云作盖，瀑飞还有水为帘。

采芝绮夏何须出，食蕨夷齐亦太廉。种黍满田长酿酒，栖迟何叹岁年淹。
题延陵季子庙碑后
钱名世（清代）

避位曾传泰伯风，那言高义子臧同。史书未改仍公子，人物无凭只上中。

地僻似村烟月白，庙闲如社野花红。伤心窟室铍交后，断送亡王泣甬东。
再领玉局昔东坡翰林作诗送戴蒙有玉局他年第几人之句后自岭外归遂领玉局予复官亦得之坡今亡矣怅然有怀
李之仪（宋代）

东坡因地夙相亲，玉局终为继戴人。禄仕岂知承末轨，恩光又许袭前尘。

青蝇附骥元非援，白玉无瑕晚更真。泉下有灵应首肯，不随凡劣易缁磷。
鹦鹉
张祜（唐代）

栖栖南越鸟，色丽思沈淫。暮隔碧云海，春依红树林。

雕笼悲敛翅，画阁岂关心。无事能言语，人闻怨恨深。
赠相士李山屋
方回（元代）

四十五万坑长平，五十六万败彭城。
头小而锐重瞳子，可谓善虞能用兵。
杀人何得惨如此，不知天亦还杀尔。
世间产一虎头相，几阵生灵为渠死。
韩擒彭醢不足悲，无辜性命供娱嬉。
汉家宗社计未定，商山老人歌紫芝。
相人相穷不相达，天道好生不好杀。
岂无袖手閒书生，一着满盘死棋活。
和人牡丹
张咏（宋代）

桃源分散恨无期，忽意江城见有时。
歌绕醉围抛不得，几人终夜起题诗。
范文正黄素小楷昌黎伯夷颂盖宋皇佑三年十一
戴表元（宋代）

有耳不听下巴人，有手不写剧秦美新。
天生灵物寄我体，可惜秦弃同埃尘。
清风百世希文老，一字流传今是宝。
谁知堂堂伯夷颂，曾借春晖发枯槁。
韩子也复英雄姿，冰寒半峻余文辞。
吹嘘自起北海隐，脍炙聊慰西山饥。
天荒地老精灵在，处处江湖红散彩。
青离孔氏忽自归，今遇龚侯如有待。
世情爱古兼爱奇，书奴满眼非吾师。
请君焚香盥手拜此帖，归洗人间儿女痴。
过直沽城
王洪（明代）

水出渔阳地，山横蓟北天。高楼瞰海日，远屿入江烟。

市集诸蕃瞰，军屯列郡田。风高激刁斗，雾重湿旌旃。

匪独关河壮，由来节槩全。精兵亘云朔，劲骑出幽燕。

大漠黄尘外，三韩落照前。将持定远策，不用绕朝鞭。
登天坛山
谢榛（明代）

直上断岸悬，崎岖一径缘。白云秋满壑，红树老参天。

神护轩皇鼎，灵通太乙泉。何由结丹侣，共此学长年。
挽吴君与大夫
黄公度（宋代）

吴侯大雅姿，妙龄饱经术。
场屋早蜚声，囊锥颖立出。
携书走帝早，一第颔髭摘。
夷途骋骏步，霄汉刷健翮。
胸中万馀卷，未试二三策。
谁知廊庙具，反任州县责。
官小不自卑，直道酬平昔。
爱民如爱子，忧国如忧室。
恺悌疲俗苏，廉介贪夫律。
至今遗爱地，籍籍数嘉绩。
松菊动归思，尘埃辞吏役。
挂冠神武门，高卧扬雄宅。
追念平生为，秋毫一无失。
桎梏谢轩冕，膏肓嗜水石。
十载州府间，不见庞公迹。
万事同甑破，百年过箭疾。
呜呼老成人，忽忽就窀穸。
丰碑存众口，馀庆有佳息。
於公虽无憾，岂不为时惜。
作诗遣哀情，诗成转凄恻。
和八妹九日诗寄六七两妹长山
李长霞（清代）

烟草萋萋独闭门，每逢佳节黯销魂。莫将白发临青镜，且采黄销对绿樽。

济北书迟秋后雁，阜山木落雨中村。他时姊妹归来日，应有新诗仔细论。
赠商水连尉同年
祖无择（宋代）

场屋相知最有情，去年同试便同荣。
神仙名籍轮梅福，典册文章滞马卿。
泣玉泪收休积恨，掷金词在蔼新声。
公卿好致归台阁，莫遣徒劳浩叹生。
乞双峰山频婆果 其一
朱翌（宋代）

我昔南游三眼国，逢人一笑启丹唇。祇今重到孤峰顶，依旧丹唇一笑新。
次韵戏彦达思归
张纲（宋代）

月窗明素练，风榻净飞沙。饮极樽无绿，更长烛自花。

感时忧未散，得句喜能誇。莫寄思归语，妆寒损鬓鸦。
赋向伯共五老小山六言五绝
胡寅（宋代）

山石讵闻变化，苍颜能复婴孩。
想见轻葱秀色，正如兰玉陪阶。
菩萨蛮 笼香阁遗事
蔡灿（清代）

梦中同看梨花雨，醒来犹作喃喃语。绣被压春寒，低头蹙远山。

心情无限恶，恨剔灯煤落。开煞并头花，何曾准到家。
周希父挽词
林季仲（宋代）

忆昔同年友，吾乡有六人。
而今如梦寐，强半委埃尘。
云护霜天晚，梅含野迳克。
回头赋诗处，清泪堕江滨。
偶过甫里乘月至白莲寺访陆天随故祠
文徵明（明代）

一龛香火白莲宫，古社犹题甫里翁。坐挹高风千载上，依然旧宅五湖东。

雨荒杞菊流萤度，月满陂塘斗鸭空。故草已随尘土化，空瞻遗像寂寥中。
次韵酬戴式之
方岳（宋代）

山房秋藓滑，吾亦为诗来。
家远雁初到，边寒菊未开。
贫知心事古，老觉鬓毛催。
能共清谈否，呼童急洗杯。
舟行用卢方伯莘老韵 其一
霍与瑕（明代）

晴云度碧空，宿雨江如注。急滩过画船，好景那能驻。
寄题鄂州李屯田家园仁安亭
郭祥正（宋代）

头陀楼阁坐青烟，画屏正落南檐前。主人隐几写风物，幅巾莹爽南昌仙。

仙翁读书五千卷，道与世背多聱邅。

安之不扰静以养，逸我寿老全于天。

帘栊疏疏白光透，栏槛寂寂花阴圆。黄鹂弄巧子趁母，白酒酿熟金为船。

渊明醉矣客可去，细藤织榻闲攲眠。君不见黄鹤楼，鹦鹉洲，碧云欲合天自晚，芳草无情春亦愁。

祢衡白骨瘗何处，曹王旧曲无人收。沈吟往事变华发，不饮何以销吾忧。

销忧乎，君且饮，醉来天地真衾枕。
江城子 秋日同雪笠家弟子万过恭士南郊书舍
陈维崧（清代）

开元寺外水云宽。竹檀栾，岸巑岏。晴翠飞来，湿透几曾乾。

碧碧黄黄都滴向，篱落外，远林摊。

茅堂恰对此中安。荻花滩，菊花阑。长昼携僧，同注马蹄篇。

忽见荒城苍铁色，百战后，箭成瘢。
剔银灯 夜雨
陈璘（兰修）（清代）

夜半空阶细雨。牵引出、千思万虑。尘满空厨，烟虚瘦突，巧妇难将字煮。

几声琼语。如向我、愁人悲诉。

庭竹飕飕碧聚。幽草助愁难去。未补敝裘，穿残破絮，还在子钱家住。

萍踪何处。恨不向、西风化羽。
床屏墨竹
黄庚（元代）

淇澳新梢笔下分，枕屏墨晕点寒云。
诗人纸帐眠清夜，不梦梅花梦此君。
黄河风雪词
李梦阳（明代）

渺渺黄河风雪生，云愁海思不堪行。阳春白雪非难和，公无渡河无限情。
送张无梦归天台
陈越（宋代）

紫籍仙阶贵，丹丘隐路深。
五图传秘诀，三祝契尧心。
瓢饮和琼蕊，楼居接桂阴。
宸歌旌有道，垂象贲中林。
泥莲庵夜宿，同子万弟与寺僧闲话（庵外有白
陈维崧（清代）

倦客心情，况遇着、秋院捣衣时节。
惆怅侧帽垂鞭，凝情伫寥泬。
节间寺、水窗斜闭，一声磬、林香暗结。
且啜茶瓜，休论尘世，此景清绝。
询开士、杖锡何来？奈师亦江东旧狂客。
惹起南朝零恨，与疏钟呜咽。
有多少、西窗闲话，对禅床、剪烛低说。
渐渐风弄莲衣，满湖吹雪。
州图次元修韵三首 其二
薛季宣（宋代）

瞿聃尽道色非色，愚圣共知东是东。一纸画图都掌大，谁言遮壁意无穷。
秋日游栖霞庵
赵师秀（宋代）

乘兴入孤村，神凝秋水间。
菊开嫌径小，荷尽觉池宽。
林影悬崖屋，钟声何处山。
清游殊未倦，初月照松关。
书怀
李频（唐代）

宦途从不问，身事觉无差。华发初生女，沧洲未有家。

却闲思洞穴，终老旷桑麻。别访栖禅侣，相期语劫沙。
念奴娇 为易硕甫题画
杨度（清代）

人生如寄，问松乔，几生修到仙侣。往返高风沧海变，惟有梅香自媚。

却怪王孙，人间频到，懒把琼笙吹。生生轮转，神仙亦受情累。

我亦小谪蓬莱，风流诗酒，游戏潇湘际。人世不如仙界乐，天姥梦中犹记。

好住缑山，人间此后，跨鹤休重至。崔娘已渺，此生更少知几。
登大岯
张舜民（宋代）

东郡韩延寿，黎阳李魏公。
一时推岂弟，累代想英雄。
草木芳菲外，山河感慨中。
但逢川上客，不见狎鸥翁。
和李希膺春日醉吟
胡仲弓（宋代）

节物催人白发新，放怀不减少年春。
叵罗酌酒犹堪醉，古锦为囊未是贫。
清坐相看情不恶，淡交至久味方真。
妓围笑指红楼去，寂寞穷吟胡楚宾。
送友生下第南归
寇准（宋代）

频频退礼闱，此去欲忘机。
霄汉贫难达，江湖老独归。
程遥秋浪叠，村暝夜灯微。
应使为儒者，翻悲苦业非。
横林遇雨
朱南杰（宋代）

雨湿桅竿风飐帆，不禁篷漏滴衣单。
苍头更说无眠处，始信人生行路难。